Numsa: ‘Wittes word meer betaal’Wit werkers word vier keer meer as hul swart eweknieë betaal, het die vakbond Numsa Maandag tydens sy nasionale bedingingskonferensie in Pretoria gesê. “Dit sal 520 jaar vat vir Afrikane om dieselfde salarisse as wittes te verdien,” het Karl Cloete, Numsa se adjunk-sekretaris-generaal, gesê. “Werkloosheid is aan die toeneem, armoede verdiep en ongelykhede verbreed.” Cloete sê vir elke werklose wit werker is daar 80 werklose swart werkers. Volgens Numsa het werkloosheid onder swart mense van 40% in 2008 tot 46% in 2012 toegeneem. Cloete sê Numsa het ŉ reuse taak om die hoë aantal werkers wat nie aan vakbonde behoort nie, te werf. Hy sê die ANC-regering is trots daarop om maatskaplike toelae uit te deel maar dat werkloses nie toelae soek nie maar behoorlike werk. Andrew Chirwa, president van Numsa, sê die werkersklas en die armes het nie ŉ goeie storie om te vertel rakende hoe hul lewens ten goede verander het nie. “Daar is nie ŉ goeie storie om te vertel nie. Dis ŉ feeverhaal. Die werkersklas en armes het ŉ slegte storie om te vertel.” Hy sê al wat die ANC reggekry het, was om wit kapitaal met swart kapitaal te vervang.